Ta' J.P. VASSALLO B'qalbi bil-hemm magħsura Madwari jien inħares: Joqtru bid-demm jien nilmaħ… Mane, Thekel, Phares. Mgħawweġ għaddej il-bniedem, Bid-dnub imfawra s-sorra, Mgħobbi bil-għajb tas-saħita Ta' Sodoma u Gomorra. Tinżel, tinżel ix-xita U ma tkabbarx żerriegħa: Fejn ma ddakkarx l-imħabba Battala tibqa' l-qiegħa. Bejn id-dawl u d-dalma Ħluq nara miftuħin, Li qatt ma redgħu sider U jisħtu lill-bnedmin. Ma kienx il-ġuf benniena Ta' mħabba u ta' mogħdrija, Iżda maqjel jinten U ksiħ ta' biċċerija. U l-omm li tat il-ħajja Qaċċtitha minn ġol-ġuf, Eħrex mill-eħrex tigra Għall-mewt tat il-ħaruf. O ħalq għalxejn imsawwar Għax qatt ma jgħajjat 'Ma', Mid-dlam għad-dlam imferragħ, Qatt t'Alla d-dawl ma ra. Bħal dudu ġewwa l-fosdqa Bil-ksieħ il-qalb mismut, Ħaruf għadu bla tebgħa Minn ommu ġie misħut. Nisel ta' qalb bla rażan, Bin żina, bin il-flus, Bla dmugħ u bla tifkira Bħiat-tajn int ġejt mirfus. U min isaltan jidħak, Jidħak mingħajr mogħdrija, Jadura l-klieb u l-qtates Jistmerr ġmiel ta' tarbija. U l-id li kellha twennes U ddewwi b'qalb ħanina Newlet is-semm lill-ħajja U sinnet is-sikkina. Ippokrate, quddiemek Inbaxxu ras misħuta Għax fik il-qalb u x-xjenza Dejjem kienu marbuta. Għalkemm dinek mhux dini Minn qalbi ntik kull ġieh; Jien żgur li int f'Elisju Sibt sebħ u sibt mistrieħ. Jien nisma' tidwi ragħda, Kif darba ħass Kajin, Ħluq il-ħolqien igħajtu : Tkunu lkoll misħutin. Intom li ċħadtu l-ħajja Il-ħajja ma tarawx Il-finiena u il-barka Lilkom ma jesgħux. Fittixtu l-jedd tal-bniedem, Kasbartu l-jedd ta' Alla: Mimlija ġa sax-xifer Sax-xoffa il-qartalla. La rġiel u lanqas nisa Ma jridu jafu b'rażna:- Fil-qlub, fl-imħuħ qed tikber Tal-ħażen ħsid u ħażna. It-tfal u ż-żgħażagħ torja Mill-ħażen imdawlin — Friefet fid-dawl li jagħmi Jintennu maħruqin. Tax-xirka tal-qattiela Il-minkeb jgħum fil-flus, Jitbaħbaħ u jinħasel Fl-għalja tad-demm tal-ġnus. IL-Manri Il-bejjiegħ tad-drogi Jindafar fuq id-dgħajfin; Il-bejjiegħ ta' l-armi Ixewwex il-miġġildin. Il-bejjiegħ tal-laħam Ta' ħutu u ta' l-erwieħ… Rekknu, dejjem rekknu: Qatt barka, qatt mistrieħ. U Mostru b'ħalqu jinten U ta' serp il-għajn Jitmiegħek u jmiegħek Lil għajru ġewwa t-tajn, Imnissel minn żewġ xjaten Ismu misħut: Irkatt, Bin regħba, bin mibegħda U ma jaħfirha 'l ħadd. Bħall-ikreh dud tas-susa, Iberren bla ma jidher; Tal-vittma jħalli moħfi Moħħ u qalb u sider. 'II bogħod minn Alla l-bniedem Is-saħta dejjem ġarr Bħalma ġarr is-saħta Il-Prinċep Baltasar. It-twajjeb qed isofri, Isofri mal-fqajrin: Għalhekk il-karba toħroġ: Tkunu ikoll misħutin. L-imsejken qed isofri: Kull fejn mitluf iħares, Nirien hu jilmaħ l-ittri… Mane, Thekel, Phares.